Når Unescos verdensarvskomité til sommer vil diskutere, hvad der skal på listen over de mest bevaringsværdige steder i verden, er to danske kandidater med i kapløbet.

Kultureksperter fra The International Council for Monuments and Sites har i dag fortalt Kulturstyrelsen, at to ud af tre danske bud kan få en plads på den eftertragtede liste. Det drejer sig om Christiansfeld i Sønderjylland og Parforcejagtlandskaberne i Nordsjælland.

Det skriver Kulturstyrelsen i en pressemeddelelse.

Christiansfeld er en af de første byer, som blev nøje planlagt og derefter opbygget. I den gamle bydel er alle husene bygget af gule mursten med røde tage, og næsten alle huse har to etager, mens to parallelle alléer går tværs gennem byen.

Læs også : Nu vil vikingerne på Verdensarvlisten

Byen blev grundlagt i 1773 af den kristne gruppe brødremenigheden, der kom fra Centraleuropa, og byen blev navngivet efter Christian den 7.

Parceforcejagtlandskaberne er bevaret i flere af Nordsjællands skove – heriblandt Dyrehaven – og består af et stjernesystem af veje, som stammer fra 1600-tallet. Formålet med stisystemet var, at jægere kunne sidde klar til at ride ud, når de fik signal om det, så vildtet kunne jagtes til udmattelse.

Trelleborg kom ikke med

Oprindeligt var der tre danske nominerede med til bedømmelsen, men vikingeborgen Trelleborg ved Slagelse, som var en del af en større nominering i samarbejde med vikingeborge i blandt andet Tyskland, gik ikke videre.

Unescos Verdensarvskomité mødes i juli for at diskutere, hvilke steder der skal på verdensarvslisten.